Tom Behnke (FP), 1998-11-27:
For mig kom det ikke som nogen overraskelse, at Enhedslisten vil stemme imod forslaget her.
For Fremskridtspartiet kom det til gengæld som en overraskelse, at regeringen fremsætter forslaget.
Det kom også som en overraskelse, at Socialdemokratiets ordfører, hr. René Skau Johansen, fra Folketingets talerstol sagde noget, som jeg også har sagt flere gange fra Folketingets talerstol.
Når jeg sådan husker tilbage for 3 år siden, for 5 år siden, for 7 år siden, når jeg sådan har fremført de samme synspunkter, så er jeg og Fremskridtspartiet blevet beskyldt for at være umenneskeligt og for at have et dårligt menneskesyn, og vi var bare sådan nogen onde nogle.
Nu er det pludselig blevet helt legitimt.
Socialdemokratiets ordfører står her i debatten og siger, at vi skal stille krav og forventninger til udlændinge og dermed vise vores interesse i, at de tilpasser sig vores samfund, bliver integreret og kan forsørge sig selv.
Det er sådan set det, Fremskridtspartiet har sagt gennem alle årene.
Vi har igennem alle årene påpeget, at vi gør udlændingene en bjørnetjeneste ved at klientgøre dem i stedet for at stille nogle krav til dem, men hver gang har Socialdemokratiet - det har ganske vist ikke været hr. René Skau Johansen, det har mere været andre ordførere fra Socialdemokratiet, f.eks. fru Dorte Bennedsen - her fra Folketingets talerstol talt torden imod Fremskridtspartiet og vores menneskesyn.
Det, der jo er tale om, er tilpasninger i lov om aktiv socialpolitik, efter at man har fået vedtaget integrationsloven.
Fremskridtspartiet var imod integrationsloven, Fremskridtspartiet stemte imod integrationsloven, ikke fordi man laver en særlig integrationsydelse i de første 3 år, for det synes vi er fint nok, det har vi også foreslået tidligere og er blevet beskyldt for alverdens ting i den forbindelse.
Nu er det pludselig flertallets politik, og så er det helt legitimt.
Næ, grunden til, vi stemte imod, var,
at man med den lov gjorde alle udlændinge til indvandrere fra den første dag, de kom til Danmark, og det er ikke hensigtsmæssigt, fordi der er forskel på, om man er flygtning eller man er indvandrer.
Der er en markant forskel, men den forskel er udvisket med integrationsloven, og derfor stemte vi imod integrationsloven.
Men når nu ministeren fremsætter et forslag, der har til hensigt at følge op på at lave økonomiske konsekvenser i anden lovgivning i forhold til integrationsloven, er vi selvfølgelig enige, for vi var jo enige i økonomien i integrationsloven.
Derfor er vi også enige i, at den økonomiske betragtning føres videre i anden lovgivning, nemlig ved at man går ind og siger, der skal være en ligestilling af alle udlændinge, der kommer her til landet.
I de første år, de er her, uanset hvordan de så er kommet til Danmark og hvad deres opholdsgrundlag er, så er de økonomisk ligestillede og får introduktionsydelsen.
Jeg synes også, at det er o.k., at man fastholder muligheden for hjemsendelse efter aktivloven, såfremt man får behov for varig hjælp inden for de første 3 år efter introduktionsperioden.
Igen må man jo sige, at det egentlig er lidt underligt.
Da vi i forbindelse med diskussionen om muligheden for at få dansk statsborgerskab har sagt, vi synes, det ville være hensigtsmæssigt, at de, der søgte dansk statsborgerskab, skulle være i stand til at kunne forsørge sig selv, så blev vi jo svinet til fra Folketingets talerstol: Hvad var det for et menneskesyn at forlange, at udlændinge, der ønskede dansk statsborgerskab, skulle kunne forsørge sig selv?
Man kan søge dansk statsborgerskab, når man har været i Danmark i 7 år.
Med forslaget her slår regeringen fast, at man skal kunne forsørge sig selv eller bevise, at man kan gøre det, inden for de første 6 år.
Udlændinge skal kunne vise, de kan forsørge sig selv.
Vi siger: Ellers skal de ikke have lov til at have dansk statsborgerskab.
Regeringen siger: Ellers skal de udvises af Danmark.
Med vores lille beskedne ønske i forhold til dansk statsborgerskab er vi umenneskelige, har et dårligt menneskesyn, men regeringen kan gennemføre det og kan endda sende folk ud af landet.
Jeg må sige, at der er blevet vendt op og ned på alt muligt i det her Folketing, men altså ikke et ondt ord om det.
Vi støtter Socialdemokratiet.
Vi synes bare godt, man kunne angre den måde, man har svinet Fremskridtspartiet til på gennem tiderne, en smule, når man nu adopterer vores politik.
Og så er der jo det ved det, at her er der tale om en besparelse på 1,8 mio. kr. om året.
Udmærket, udmærket.
Fremskridtspartiet har tidligere foreslået, at vi skulle lave nogle besparelser på flygtninge/udlændingeområdet, og i den forbindelse er vi jo blevet beskyldt for alverdens ting.